In nomine Domini, Amen. Anno Incarnationis ejusdem millesimo trecentesimo tertiodecimo, mense januario. Ego Johannes de Rurelato, miles, dominus de Fangeyo, notum facio universis presentibus et futuris quod, cum discordia verteretur inter me ex una parte et religiosos Cistercienses ex altera, super eo videlicet quod ego dicebam et asserebam me habere medietatem justitie in quadam domo sitta apud Velers super Sagonam, super viam publicam per quam itur de Velers a Oursans, juxta domum et mansum Guillelmi Laurentii et subtus grangiam que dicitur Domus Rubea que est dictorum religiosorum fratre Richardo de Talento, celerario et procuratore monasterii Cystercii, in contrarium asserente et dicente quod tota justitia dicte domus super designate ad dictos religiosos pertinebat. Item super eo quod ego dicebam et requirebam quod duo pueri, qui in dicta domo capti fuerunt, et de qua domo extracti fuerunt per dictos religiosos sine mandato mei Johannis predicti. Quod dicti pueri in dicta domo reponerentur dicto procuratore dicente quod dicti religiosi hoc facere non tenebantur. Primo quia tota justitia dicte domus ad eosdem religiosos pertinebat. Item pro eo quod dicti pueri primo capti fuerant in quodam manso dictorum religiosorum dicte ville de Velers, in quo manso ego Johannes predictus nullum jus habebam. Tamdem bonis viris mediantibus inter me et dictos religiosos sic concordatum est quod dicti duo pueri in dicta domo restituantur et ponantur im persona eorum vel figurative. Et dictis pueris sic in dicta domo restitutis et positis, quia dicti religiosi certificaverunt me quod dicti pueri antequam adducerentur in dicta domo capti fuerant in quod alio manso dictorum religiosorum. In quo ego nullam justitiam habebam dicti religiosi dictos pueros a dicta domo poterunt extrahere, et ubicumque voluerint ducere et de eisdem facere quod quicquid sue placuerit voluntati, per quod factum supradictum scilicet quod dicti pueri iterum ponantur in dicta domo et quod extrahantur per dictos religiosos, ut dictum est expresse. Actum et concordatum est inter nos quod nullum prejudicium generetur nobis partibus predictis super jure quod quelibet nostrum partium predictarum antea in dicta domo habebat. Et quod nullum novum jus nobis partibus predictis in aliquo acquiratur. In cujus rei testimonium, sigillum curie domini ducis Burgudie istis presentibus litteris supplicavi et obtinui apponi. Actum in presentia Guidonis de Marreyo, clerici predicte curie, notarii apud Sanctum Johannem juxta Laudonam, magistri Petri dicti Robot de Nuyz, clerici, Henrici de Sancto Albino, domicelli, Philiponni Ribondeti de Domo Dei et Jacobi, ejus fratris, testium ad hoc specialiter vocatorum, anno et mense predictis.